অভাব অনটন সহ্য করতে না পেরে পকেটে সাতশত টাকা নিয়ে বাড়ি ছেড়ে পালিয়ে চলে আসি চট্টগ্রামে। সেখানে দীর্ঘ ৬ বছর চানাচুর ও ঝালমুড়ি বিক্রি করি। জমিয়েছিলাম বেশ কিছু টাকাও। পরে জমানো টাকা আর ধার করা ৩ লাখ টাকা দিয়ে পাড়ি জমাই বিদেশে নিজের উন্নতির আশায়। কিন্তু বাহরাইনে গিয়ে দেশ থেকে আসার সময় যে ঋণ নিয়েছিলাম সেটা পরিশোধ করতে করতেই ভিসার মেয়াদ শেষ হয়ে যায়। আমাকে আবার ফিরে আসতে হয় দেশে। দেশে এসে চাকরির সন্ধানে হন্য হয়ে ঘুরে বেড়িয়েছি সব জায়গায়। কিন্তু কোথাও চাকরি না পেয়ে ঢাকায় এসে মোহাম্মদপুরে চানাচুর বিক্রি শুরু করি। আস্তে আস্তে সুনাম ছড়িয়ে পড়ে আমার। ভবিষ্যতে ইচ্ছা আছে নিজের বড় একটি দোকান দেওয়ার। যাতে করে ছেলেমেয়েকে উচ্চশিক্ষা দিতে পারি।